
LIETUVOS RESPUBLIKOS SEIMO
PETICIJŲ KOMISIJA

LIETUVOS RESPUBLIKOS SEIMO PETICIJŲ KOMISIJOS 2015 METŲ DARBO
ATASKAITA

[bookmark: straipsnis18]Nuolatinė Lietuvos Respublikos Seimo Peticijų Komisija (toliau – Komisija) sudaryta, vadovaujantis Lietuvos Respublikos peticijų įstatymo Nr. VIII-1313 18 straipsniu, skelbiančiu, kad peticijų komisijos (Lietuvos Respublikos Seimo, Lietuvos Respublikos Vyriausybės ir savivaldybių) turi būti sudarytos iki 1999 m. spalio 1 d., taip pat Lietuvos Respublikos Seimo statuto Nr. I-399 25 ir 80 straipsniais.
Šios Seimo kadencijos Komisija buvo sudaryta Seimo 2012 m. lapkričio 27 d. nutarimu Nr. 24 „Dėl Lietuvos Respublikos Seimo Peticijų komisijos sudarymo“ iš 9 Seimo narių: Mindaugo Basčio, Vidos Marijos Čigriejienės, Petro Čimbaro, Vytauto Kamblevičiaus, Juzefo Kvetkovskio, Mildos Petrauskienės, Audronės Pitrėnienės, Egidijaus Vareikio ir Jono Varkalos. Seimo 2012 m. gruodžio 4 d. nutarimu Nr. 38 „Dėl Lietuvos Respublikos Seimo komisijų pirmininkų ir jų pavaduotojų patvirtinimo“ Komisijos pirmininku buvo paskirtas Petras Čimbaras, o jo pavaduotoja – Vida Marija Čigriejienė.
Komisija ir 2015 m. savo darbą grindė Lietuvos Respublikos Konstitucija, taip pat Peticijų įstatyme nustatytais pagrindais, vadovavosi Komisijos nuostatais, patvirtais Seimo 1999 m. nutarimu Nr. VIII-1408, ir Seimo statutu.
Lietuvos Respublikos Konstitucijos 33 straipsnio 3 dalyje skelbiama, kad piliečiams laiduojama peticijos teisė, kurios įgyvendinimo tvarką nustato įstatymas. Toks įstatymas buvo priimtas 1999 m. liepos 7 d. Šiame įstatyme nustatyta, kad „peticijų komisijos – nuolatinės komisijos, kurios sprendžia kreipimosi pripažinimo peticija bei peticijų priėmimo nagrinėti klausimus, jas nagrinėja ir pateikia išvadas dėl peticijoje išdėstytų reikalavimų ir siūlymų tenkinimo“.
Šiame įstatyme taip pat nustatyta, kad peticijos teisė – tai yra teisė kreiptis į Seimą, Vyriausybę ar savivaldybės institucijas su siūlymais ir reikalavimais, kurių įgyvendinimui reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą. 
Lietuvos Respublikos Konstitucinis Teismas 2006 m. sausio 26 d. nutarime „Dėl Peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ pažymėjo, kad „konstitucinė peticijos teisė – viena iš teisių, kurias įgyvendindami piliečiai gali dalyvauti valdant savo šalį. Lietuvos, kaip ir daugelio Europos valstybių, teisės sistemose peticija paprastai suprantama kaip individualus ar kolektyvinis kreipimasis į viešosios valdžios institucijas, kuriame yra išdėstytas reikalavimas (siūlymas) spręsti tam tikrą ne tik pareiškėjui, bet ir visai visuomenei ar jos daliai svarbų klausimą, kai reikia pakeisti, papildyti ar pripažinti netekusiu galios galiojantį arba priimti naują teisės aktą“, t. y. peticijos esmę sudaro ne teisės akto projekto teikimas, bet reikalavimas (siūlymas) spręsti tam tikrą klausimą (svarbų jam ar visai visuomenei, ar jos daliai). Minėtame Konstitucinio Teismo nutarime taip pat pažymėta, kad „Konstitucijos 33 straipsnio 2 dalyje įtvirtintos piliečių teisės kritikuoti valstybės įstaigų ar pareigūnų darbą, apskųsti jų sprendimus negalima tapatinti su Konstitucijos 33 straipsnio 3 dalyje įtvirtinta piliečių peticijos teise: kiekviena iš šių teisių turi savo, tik jai būdingą turinį; tai suponuoja inter alia skirtingą šių teisių įgyvendinimo tvarką, taip pat kai kuriuos jų gynimo ypatumus“. 
Nagrinėjant peticijos teisę, Lietuvos konstitucinėje teisėje taip pat labai svarbu ją atskirti nuo asmens skundo, pareiškimo ar pasiūlymo, taip pat nuo piliečių įstatymų leidybos iniciatyvos teisės, kurių nagrinėjimo tvarką nustato kiti įstatymai ir teisės aktai. 
Šioje ataskaitoje pateikiama 2015 m. Komisijos nagrinėtų kreipimųsi ir peticijų analizė, taip pat pridedama Komisijos 2015 m. nagrinėtų kreipimųsi ir peticijų bei dėl jų priimtų Komisijos ir Seimo sprendimų lentelė.
	Komisijos nuostatai skelbia, kad Komisijos posėdžiai organizuojami taip, kad būtų užtikrinti kreipimųsi ir peticijų nagrinėjimo terminai. Vadovaujantis šia nuostata, 2015 m. buvo sušaukta 19 Komisijos posėdžių. 2014 m. Komisija surengė 22 posėdžius, 2013 m. – 18, 2012 m. – 21, 2011 m. – 20, 2010 m. – 15, 2009 m. – 19, 2008 m. – 18, 2007 m. – 19, 2006 m. – 26.
	2015 m. buvo gautas 91 kreipimasis ar peticijos. Juose buvo suformuluoti 389 pasiūlymai ar reikalavimai, t. y. daugiausia per visus Komisijos darbo metus. Palyginimui pateikiama lentelė, kurioje pateikti duomenys apie tai, kiek kreipimųsi ir peticijų buvo gauta 2001–2015 m., taip pat juose suformuluotų pasiūlymų ir reikalavimų skaičius. 

	Metai
	Gauta kreipimųsi ar peticijų
	Juose pateikta pasiūlymų ir reikalavimų

	2001
	47
	113

	2002
	42
	59

	2003
	33
	53

	2004
	15
	19

	2005
	38
	91

	2006
	56
	100

	2007
	26
	71

	2008
	19
	41

	2009
	39
	116

	2010
	25
	62

	2011
	214
	263

	2012
	41
	81

	2013
	53
	80

	2014
	67
	98

	2015
	91
	389



Nors dar 2008 m. Seimas pakeitė Peticijų įstatymą taip, kad kreipimąsi (peticiją) galima paduoti ne tik tiesiogiai, siųsti paštu, bet ir elektroniniu būdu, iki šios dienos elektroniniu būdu kreipimusis (peticijas) Komisijai teikia labai nedaug pareiškėjų. 2015 m. tokių buvo tik 2 pareiškėjai. Pirmą kartą elektroniniu būdu pateiktą kreipimąsi Komisija gavo 2011 m. 
2015 m. visus kreipimusis pateikė Lietuvos Respublikos piliečiai, sulaukę pilnametystės, tačiau 2015 m. pirmą kartą kreipimusis pateikė du Lietuvos Respublikos piliečiai, gyvenantys ne Lietuvoje (Airijoje ir Anglijoje). Visus kreipimusis pareiškėjai pateikė patys, išskyrus tuos atvejus, kada juos pateikė grupė pareiškėjų. Tuo atveju jų atstovu yra laikomas pirmasis kreipimąsi pasirašęs pareiškėjas.
2015 m. kreipimusi (peticijas) daugiausia teikė vienas pilietis, tačiau buvo ir tokių peticijų, kurias pasirašė keli šimtai piliečių. Tai Rolando Matijošaičio ir kitų pareiškėjų (542) peticija „Dėl Lietuvos Respublikos bausmių vykdymo kodekso 157 staripsnio pakeitimo“, Augustino Mičiulio ir kitų pareiškėjų (293) peticija „Dėl Lietuvos Respublikos bausmių vykdymo kodekso pakeitimo įstatymo pakeitimo Nr. XII-1818 ir Lietuvos Respublikos suėmimo vykdymo įstatymo pakeitimo Nr. XII-1819 pakeitimų“, Rimos Krikvienės ir kitų pareiškėjų (180) peticija „Dėl Lietuvos Respublikos bausmių vykdymo kodekso pakeitimo įstatymo Nr. XII-1818 pakeitimo“. 
Jeigu 2015 metais vienas pareiškėjas pateikė net 29 kreipimusis (peticijas), tai 2015 m. vienas ir tas pats pareiškėjas pateikė tik 5 kreipimusis (peticijas). 
Daugumoje kreipimųsi buvo pateikta po 1 ar kelis pasiūlymus. Daugiausia pasiūlymų (15) buvo suformuluoti Antano Butkaus, Augustino Mičiulio, Povilo Preikšos, Dinos Gončarovos, Tomo Brazinsko, Domo Žvinklio, Valerijaus Jančo, Remigijaus Byčiaus, Audriaus Petkausko, Dariaus Petkausko, Norberto Tučkaus, Rimo Taraškos, Aurimo Dusevičiaus, Andriaus Dusevičiaus, Kęstučio Cikano, Tautvaldo Snukiškio ir kitų pareiškėjų peticijoje „Dėl Lietuvos Respublikos bausmių vykdymo kodekso pakeitimo įstatymo pakeitimo Nr. XII-1818 ir Lietuvos Respublikos suėmimo vykdymo įstatymo pakeitimo Nr. XII-1819 pakeitimų“. Joje buvo suformuluoti tokie reikalavimai:  
	1. Dėl Bausmių vykdymo kodekso (BVK) 55 ir 92 straipsnių ir Suėmimo vykdymo įstatymo (SVĮ) 22 straipsnio pataisų:
	1.1. Dėl apsipirkimo parduotuvėje sumos kvotos nustatymo – neriboti suimtiesiems (nuteistiesiems) apsipirkimo parduotuvėje sumos.
	1.2. Dėl trumpalaikio pasimatymo trukmės – palikti trumpalaikius pasimatymus iki keturių valandų.
	1.3. Dėl ilgalaikio pasimatymo trukmės – palikti ilgalaikius pasimatymus: per du mėnesius – vieną ilgalaikį pasimatymą  iki dviejų parų.
	1.4. Dėl trumpalaikių pasimatymų – nustatyti, kad neatskiriant nuteistojo nuo lankytojų vyksta pasimatymai su sutuoktiniu, sugyventiniu, artimaisiais giminaičiais ir asmeniu, su kuriuo nuteistasis turi bendrą vaiką, jeigu nei nuteistasis, nei šis asmuo nėra susituokęs su kitu asmeniu arba neturi sugyventinių, – įtvirtinti, kad vaikas gali būti registruotas ir kitoje valstybėje.
	1.5. Dėl nuteistųjų (suimtųjų) teisės pasimatyti su artimaisiais giminaičiais – įtraukti nuostatą, kad ilgalaikiai pasimatymai leidžiami ir su artimaisiais giminaičiais.
	1.6. Dėl galimybės atsivežti į pasimatymą namuose gaminto maisto – palikti galioti Bausmių vykdymo kodekso redakciją, kad į ilgalaikius pasimatymus atvykusiems asmenims sudaromos sąlygos atsivežti namuose gaminto maisto.
	1.7. Numatyti ilgalaikius pasimatymus paliktiems atlikti ūkio darbus nuteistiesiems.
	2. Palikti galioti galiojančias BVK 99 straipsnio ir SVĮ 16 straipsnio nuostatas dėl susirašinėjimo laiškais ir neįtraukti nuostatos, kad laiškai gali būti ribojami, arba nustatyti, kad laiškai negali būti ribojami ilgiau kaip šešis mėnesius.
	3. Palikti galioti galiojančias BVK 102 straipsnio ir SVĮ 23 straipsnio nuostatas dėl teisės skambinti telefonu trukmės, kur numatyta, kad nuteistajam (suimtajam) vienas telefoninis pokalbis negali trukti ilgiau kaip 15 minučių (t. y. neįtraukti į pokalbio trukmę pasirengimo skambinti, numerio rinkimo ir laukimo, kol atsilieps pašnekovas, laiko).
	4. Priimti naują nuostatą, kad, jeigu suimtasis (nuteistasis) nėra mokus, telefoninį pokalbį apmoka įkalinimo įstaiga, kol suimtasis (nuteistasis) taps mokus.
	5. Panaikinti BVK 110 straipsnio, SVĮ 32 straipsnio ir 34 straipsnio 1 dalies 3 punkto nuostatas dėl paslaugų neatlygintinai teikimo, t. y. draudimo laisvės atėmimo bausmę atliekantiems nuteistiesiems reikalauti bet kokios paslaugos iš kito nuteistojo ar suimtojo ar teikti jas.
	6. Dėl draudimo rūkyti kamerose ir kitose gyvenamosiose patalpose – panaikinti BVK 110 straipsnio 2 dalies 9 punkto ir SVĮ 32 straipsnio 2 dalies 9 punkto nuostatas, kad laisvės atėmimo bausmę atliekantiems nuteistiesiems (suimtiesiems) draudžiama turėti tabako gaminių kamerų tipo patalpose, drausmės izoliatoriuose, taip pat laisvės atėmimo vietų ligoninių stacionaruose ir pataisos įstaigų sveikatos priežiūros tarnybų antrinės ambulatorinės asmens sveikatos priežiūros padaliniuose.
	7. Dėl galimybės įsigyti tabako gaminių – nustatyti, kad, jeigu paskirta nuobauda – teisės apsipirkti tardymo izoliatoriaus parduotuvėje atėmimas iki vieno mėnesio,  suimtasis turi teisę įsigyti higienos reikmenų, kanceliarinių prekių ir tabako gaminių.
	8. Dėl SVĮ 9 straipsnio 4 dalies, 32 straipsnio 3 dalies nuostatų – palikti galioti nuostatą, kad suimtiesiems (nuteistiesiems) leidžiama turėti viską, kas nėra draudžiama.
	9. Dėl SVĮ 27 straipsnio nuostatų dėl apmokestinimo už naudojimąsi elektros prietaisais – neapmokestinti suimtųjų.
	Pažymėtina, kad ši peticija buvo sudaryta iš daugelio kreipimųsi, vadovaujantis Peticijų įstatymo 9 straipsnio 5 dalimi, kurioje yra nustatyta, kad jeigu peticijų komisijos gavo ne vieną kreipimąsi dėl tų pačių reikalavimų ir siūlymų, jos turi teisę tuos kreipimusis sujungti ir nagrinėti juos kaip vieną kreipimąsi. Tokiu būdu atskiri Antano Butkaus, Augustino Mičiulio, Povilo Preikšos, Dinos Gončarovos, Tomo Brazinsko, Domo Žvinklio, Valerijaus Jančo, Remigijaus Byčiaus, Audriaus Petkausko, Dariaus Petkausko, Norberto Tučkaus, Rimo Taraškos, Aurimo Dusevičiaus, Andriaus Dusevičiaus, Kęstučio Cikano, Tautvaldo Snukiškio ir kitų pareiškėjų kreipimaisi „Dėl Lietuvos Respublikos bausmių vykdymo kodekso pakeitimo įstatymo pakeitimo Nr. XII-1818 ir Lietuvos Respublikos suėmimo vykdymo įstatymo pakeitimo Nr. XII-1819 pakeitimų“, kuriuose buvo pateikti tokie pat reikalavimai, buvo sujungti į vieną, jis pripažintas peticija ir ji priimta nagrinėti.
	Vadovaujantis ta pačia Peticijų įstatymo nuostata į vieną kreipimąsi taip pat buvo sujunti Mykolo Uždavinio, Algimanto Medelio, Algimanto Šeduikio, Petro Šatkaus, Gagiko Grigoriano, Viktoro Kavaliuko, Anatolijaus Kolosovskio, Bernardo Smirinenkos, Rimanto Jurkevičiaus, Vytauto Pacevičiaus, Vitalijaus Zelionkos, Ričardo Ramšos, Vytauto Ruzgio ir kitų pareiškėjų kreipimaisi „Dėl nusavintų pareigūnų ir karių pensijų grąžinimo“, kuriuose buvo reikalaujama priimti Lietuvos Respublikos pareigūnų ir karių valstybinių pensijų kompensavimo įstatymo projektą.
Keturiolika pasiūlymų savo peticijoje „Dėl nykstančios lietuvių tautos“ pateikė Pranciškus Zinkevičius. Joje jis teikė šiuos pasiūlymus ir šių pasiūlymų įgyvendinimo priemones: 
1.2 dėl materialinių prielaidų sudarymo vaikų gimstamumui Lietuvoje padidinti;
1.2 dėl Lietuvos išblaivinimo, dėl sveiko gyvenimo būdo;
1.3 dėl moralės (dorovės) sugrąžinimo į Lietuvos gyvenimą;
1.4 dėl emigracijos stabdymo, imigracijos skatinimo. 
	Daugiausia pareiškėjai teikė kreipimusis, kuriuose buvo pateikti pasiūlymai ar reikalavimai, susiję su Lietuvos Respublikos bausmių vykdymo kodekso keitimu ar papildymu (27).
	Iš 91 gautų kreipimųsi 61 kreipimasis buvo pripažintas peticijomis, ir jos buvo priimtos nagrinėti. Taigi peticijomis buvo pripažinta 67,03 procento visų gautų kreipimųsi. Komisija pripažino peticijomis: 2014 m. – 46,27 % kreipimųsi, 2013 m. – 62,64 %, 2012 m. – 75,6 %, 2011 m. – 92.52 %, 2010 m. – 40 %, 2009 m. – 53.85 %, 2008 m. – 42.11 %, 2007 – 53.85 %, 2006 m. – 26.78 %, 2005 m. – 23.68 %, 2004 m. – 26.7 %, 2003 m. – 18 %, 2002 m. – 21.42 %, 2001 m. – 31.91 %.
Daugiausia kreipimaisi nebuvo pripažinti peticijomis todėl, kad kreipimesi pateikti pasiūlymai buvo nepagrįsti ir buvo piktnaudžiaujama peticijos teise (Peticijų įstatymo 9 straipsnio 3 dalies 4 punktas). Taip pat dažnai Komisija priimdavo sprendimus nenagrinėti kreipimųsi Peticijų įstatyme nustatytais pagrindais, kadangi jie neatitiko Peticijų įstatymo nustatytų reikalavimų – juose nebuvo suformuluoti pasiūlymai ar reikalavimai, visiškai nebuvo nurodyti pateiktų pasiūlymų tikslai ir priežastys ir kt.
2015 m. Komisija, vadovaudamasi Peticijų įstatymo 9 straipsnio 1 dalimi, nusprendė 1 kreipimąsi persiųsti Vyriausybės Peticijų komisijai, kadangi jame pateiktų pasiūlymų nagrinėjimas buvo pastarosios kompetencijoje.
2015 m. Komisija taip pat gavo 5 kreipimusi iš Lietuvos Respublikos Vyriausybės Peticijų komisijos, nes pagal Peticijų įstatymo 9 straipsnio 1 dalį, jei kreipimasis yra pateiktas institucijai, kurios kompetencijai nepriklauso nagrinėti iškeltus reikalavimus ir siūlymus, peticijų komisija ne vėliau kaip per 4 darbo dienas nuo išsiaiškinimo, ar kreipimesi iškeltų reikalavimų ir siūlymų nagrinėjimas priklauso įregistravusios institucijos kompetencijai, dienos persiunčia kreipimąsi kompetentingai institucijai (Vyriausybės ar savivaldybių peticijų komisijoms) ir apie tai praneša pareiškėjui ar jo atstovui. 
2015 m. baigtos nagrinėti ne visos 2015 m. gautos peticijos, nes jos buvo gautos 2015 m. pabaigoje, todėl nebuvo spėta jas iš esmės išnagrinėti. Peticijų įstatymas reikalauja išnagrinėti peticijas operatyviai, draudžiama vilkinti peticijų nagrinėjimą. Visos peticijos turi būti išnagrinėtos ne vėliau kaip per 90 kalendorinių dienų nuo sprendimo priimti peticiją nagrinėti priėmimo dienos. Taigi 3 peticijas liko išnagrinėti 2016 m.
29 peticijos buvo išnagrinėtos iš esmės ir dėl jose pateiktų pasiūlymų buvo priimti sprendimai bei teiktos Seimui išvados dėl jų tenkinimo ar atmetimo. 
Rimanto Astrausko kreipimosi „Dėl Lietuvos Respublikos transporto priemonių valdytojų civilinės atsakomybės privalomojo draudimo įstatymo 11 straipsnio 1 dalies pakeitimo“ dalis, kurioje siūloma iš Lietuvos Respublikos transporto priemonių valdytojų civilinės atsakomybės privalomojo draudimo įstatymo 11 straipsnio 1 dalies 3 punkto išbraukti skliaustuose esančius žodžius, buvo nuspręsta pripažinti peticija ir priimti ją nagrinėti, taip pat vadovaujantis Peticijų įstatymo 9 straipsnio 12 dalimi ir Komisijos nuostatų 20 punktu bei atsižvelgus į tai, kad Seime yra užregistruotas Lietuvos Respublikos transporto priemonių valdytojų civilinės atsakomybės privalomojo draudimo įstatymo Nr. IX-378 6, 9, 11, 12, 15, 20, 28, 39 straipsnių pakeitimo ir įstatymo papildymo 111, 112 straipsniais įstatymo projektas Nr. XIIP-2472, kuriame yra suformuluotas Rimanto Astrausko peticijoje pateiktas siūlymas iš Transporto priemonių valdytojų civilinės atsakomybės privalomojo draudimo įstatymo 11 straipsnio 1 dalies 3 punkto išbraukti skliaustuose esančius žodžius, šią peticiją perduoti Seimo Posėdžių sekretoriatui nagrinėti kartu su minėtu projektu.
Peticijų įstatymo 9 straipsnio 12 dalyje yra nustatyta, kad „tuo atveju, kai kreipimasis pripažįstamas peticija ir priimamas nagrinėti, tačiau Seime, Vyriausybėje ar savivaldybės institucijose jau yra užregistruotas ar svarstomas teisės akto projektas, kuriame yra suformuluoti pareiškėjo peticijoje pateikti siūlymai ar reikalavimai, tokia peticija yra perduodama svarstyti kartu su minėtu teisės akto projektu“. Komisijos nuostatų 20 punkte skelbiama, kad „kai kreipimasis pripažįstamas peticija ir ji priimama nagrinėti, tačiau Seime jau yra užregistruotas ar svarstomas teisės akto projektas, kuriame suformuluoti pareiškėjo peticijoje pateikti siūlymai ar reikalavimai, tokia peticija kartu su to teisės akto projektu perduodama Seimo posėdžių sekretoriatui arba komitetui Seimo paskirtam pagrindiniu tam teisės akto projektui nagrinėti.“
28 peticijose pateikti pasiūlymai Komisijos buvo atmesti ir, vadovaujantis Peticijų įstatymo 12 straipsnio 3 dalimi, buvo priimti sprendimai teikti Seimui išvadas dėl jose pateiktų pasiūlymų atmetimo. Visiems šiems Komisijos sprendimams Seimas pritarė ir priėmė Seimo protokolinius nutarimus atmesti peticijose pateiktus pasiūlymus. Šie Seimo sprendimai, remiantis Peticijų įstatymo 16 straipsniu, yra galutiniai ir neskundžiami.
Kartu Pranciškaus Zinkevičiaus peticijoje pateiktą vieną iš pasiūlymų buvo nuspręsta tenkinti ir teikti Seimui išvadą dėl jo tenkinimo. Seimas šiai išvadai pritarė ir priėmė Seimo protokolinį nutarimą tenkinti peticijoje pateiktą pasiūlymą apdovanoti ordino „Už nuopelnus Lietuvai” medaliu motinas, pagimdžiusias ir užauginusias bei gerai išauklėjusias 5 ir daugiau vaikų.
Atsižvelgus į tai ir vadovaujantis Peticijų įstatymo 12 straipsnio 3 dalimi, buvo parengtas ir užregistruotas Lietuvos Respublikos valstybės apdovanojimų įstatymo Nr. IX-957 37 straipsnio pakeitimo įstatymo projektas Nr. XIIP-3420. Po pateikimo Seime šiam projektui pritarta.
	Komisija taip pat nusprendė tenkinti Ričardo Rimkaus peticijoje „Dėl Lietuvos Respublikos valstybės tarnybos įstatymo 7 straipsnio pakeitimo“ pateiktą pasiūlymą panaikinti kolegijų absolventus diskriminuojančią įstatymo normą ir šio įstatymo 7 straipsnio 1 dalį išdėstyti taip:
	„1. Valstybės tarnautojų pareigybės yra trijų lygių:
	1) A lygio – pareigybės, kurioms būtinas aukštasis arba jam prilygintas išsilavinimas;
	2) B lygio – pareigybės, kurioms būtinas aukštesnysis išsilavinimas arba iki 1995 metų įgytas specialusis vidurinis išsilavinimas;
	3) C lygio – pareigybės, kurioms būtinas ne žemesnis kaip vidurinis išsilavinimas ir įgyta profesinė kvalifikacija.“
	Seimas pritarė Komisijos išvadai ir priėmė Seimo protokolinį nutarimą tenkinti pasiūlymą, o Seimo narys Juras Požėla spalio 8 d. užregistravo Lietuvos Respublikos valstybės tarnybos įstatymo 7 straipsnio pakeitimo įstatymo projektą Nr. XIIP-3624. Seimas 2015 m. gruodžio 22 d. po pateikimo jam pritarė.
Pažymėtina, kad Komisija dėl trijų peticijose pateiktų pasiūlymų priėmė sprendimus atmesti juos, bet kartu teikti Seimui išvadą pasiūlyti Lietuvos Respublikos Vyriausybei priimti atitinkamus sprendimus:
Dėl Anatolijaus Lapinsko peticijoje „Dėl Valstybinio socialinio draudimo fondo biudžeto 2015 metų rodiklių patvirtinimo įstatymo pakeitimo“ pateikto pasiūlymo Komisija nusprendė:
1. Atmesti pateiktą pasiūlymą pakeisti Lietuvos Respublikos valstybinio socialinio draudimo fondo 2015 metų rodiklių patvirtinimo įstatymo 6 straipsnį ir jį išdėstyti taip: 
„6 straipsnis. Valstybinio socialinio draudimo įmokų, pervedamų į pensijų kaupiamuosius fondus, kompensavimas 
Valstybinio socialinio draudimo įmokoms, pervedamoms į pensijų kaupiamuosius fondus, kompensuoti 2015 metams skirti 142 471 575 eurus iš Lietuvos Respublikos valstybės biudžeto ir kitų valstybės piniginių išteklių.“
	2. Siūlyti Lietuvos Respublikos Vyriausybei, rengiant Valstybinio socialinio draudimo fondo biudžeto 2016 metų rodiklių patvirtinimo įstatymo projektą ir Valstybės biudžeto ir savivaldybių biudžetų 2016 metų finansinių rodiklių patvirtinimo įstatymo projektą, atsižvelgti į peticijoje pateiktą pasiūlymą skirti asignavimus socialinio draudimo įmokoms, pervedamoms į pensijų kaupimo bendrovių valdomus pensijų fondus, kompensuoti, kaip numatyta Valstybinio socialinio draudimo įstatymo 20 straipsnio 2 dalyje. 
Dėl Antano Algimanto Miškinio peticijoje „Dėl Lietuvos Respublikos geriamojo vandens tiekimo ir nuotekų tvarkymo įstatymo“ pateikto pasiūlymo Komisija nusprendė:
1. Atmesti peticijoje pateiktą pasiūlymą papildyti Lietuvos Respublikos geriamojo vandens tiekimo ir nuotekų tvarkymo įstatymą, nustatant, kad karšto vandens apskaitos prietaisus daugiabučių namų butuose įrengia, juos prižiūri, organizuoja jų metrologinę patikrą geriamojo vandens karštam vandeniui ruošti tiekėjas.
2. Pasiūlyti Lietuvos Respublikos Vyriausybei parengti teisės aktų, reglamentuojančių daugiabučių namų gyventojų apsirūpinimo karštu vandeniu būdą, kai šiluma perkama iš šilumos tiekėjo, o geriamasis vanduo karštam vandeniui ruošti – iš geriamojo vandens tiekėjo, pakeitimų projektus.
	Dėl Mykolo Uždavinio, Algimanto Medelio, Algimanto Šeduikio, Petro Šatkaus, Gagiko Grigoriano, Viktoro Kavaliuko, Anatolijaus Kolosovskio, Bernardo Smirinenkos, Rimanto Jurkevičiaus, Vytauto Pacevičiaus, Vitalijaus Zelionkos, Ričardo Ramšos, Vytauto Ruzgio ir kitų pareiškėjų peticijoje „Dėl nusavintų pareigūnų ir karių pensijų grąžinimo“ pateikto pasiūlymo Komisija nusprendė:
	1. Atmesti joje pateiktą pasiūlymą priimti Lietuvos Respublikos pareigūnų ir karių valstybinių pensijų kompensavimo įstatymo projektą.
	2. Pasiūlyti Lietuvos Respublikos Vyriausybei numatyti susidariusių praradimų asmenims, kuriems valstybinė pensija buvo paskirta ir mokama, kompensavimo mechanizmą, pagal kurį valstybė įsipareigotų tokiems asmenims, nebelikus ypatingos padėties, per protingą laikotarpį teisingai kompensuoti jų praradimus, atsiradusius dėl valstybinės pensijos sumažinimo.
[bookmark: _GoBack]	Komisija 2015 m. taip pat nusprendė parengti Lietuvos Respublikos peticijų įstatymo VIII-1313 10 straipsnio pakeitimo įstatymo projektą Nr. XIIP-2919, kuriuo siekiama įgyvendinti dar 2006 m. sausio 26 d. priimtą Lietuvos Respublikos Konstitucinio Teismo nutarimą, kuriame buvo pripažinta, kad Lietuvos Respublikos peticijų įstatymo 10 straipsnio 1 dalies 2 punkto nuostata, kad Vyriausybės peticijų komisijos sprendimai skundžiami Vyriausybės kancleriui ir 10 straipsnio 4 dalies nuostata „sprendimas atsisakyti tenkinti skundą yra galutinis ir neskundžiamas“ ta apimtimi, kuria įtvirtinta, jog asmuo, manantis, kad Seimo, savivaldybės tarybos sprendimas atsisakyti tenkinti skundą dėl peticijų komisijos sprendimo nepripažinti kreipimosi peticija ar peticijos nepriimti nagrinėti nėra grindžiamas Lietuvos Respublikos peticijų įstatyme ar kituose įstatymuose nustatytais pagrindais arba yra grindžiamas tokiais pagrindais, kurie nėra nustatyti Lietuvos Respublikos peticijų įstatyme ar kituose įstatymuose, negali tokio sprendimo apskųsti teismui, prieštarauja atitinkamai Lietuvos Respublikos Konstitucijos 95 straipsnio 1 daliai, konstituciniam teisinės valstybės principui ir Lietuvos Respublikos Konstitucijos 30 straipsnio 1 daliai, 33 straipsnio 2 ir 3 dalims.
	Po pateikimo Seimas šiam projektui pritarė, tačiau Seimo Teisės ir teisėtvarkos komitetas 2015 m. birželio 10 d. nusprendė daryti įstatymo projekto svarstyme pertrauką ir kreiptis į Lietuvos Respublikos Konstitucinį Teismą su prašymu išaiškinti Lietuvos Respublikos Konstitucinio Teismo 2006 m. sausio 26 d. nutarimo „Dėl Lietuvos Respublikos peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ motyvuojamosios dalies IV skyriaus 4 punkto nuostatą „<...>Peticijų įstatymo 10 straipsnio 4 dalies nuostata „sprendimas atsisakyti tenkinti skundą yra galutinis ir neskundžiamas“ ta apimtimi, kuria įtvirtinta, jog asmuo, manantis, kad Seimo, savivaldybės tarybos sprendimas atsisakyti tenkinti skundą dėl peticijų komisijos sprendimo nepripažinti kreipimosi peticija ar peticijos nepriimti nagrinėti nėra grindžiamas Peticijų įstatyme ar kituose įstatymuose nustatytais pagrindais arba yra grindžiamas tokiais pagrindais, kurie nėra nustatyti Peticijų įstatyme ar kituose įstatymuose, negali tokio sprendimo apskųsti teismui, prieštarauja Konstitucijos 30 straipsnio 1 daliai, 33 straipsnio 2 ir 3 dalims”. 
	Tuo tikslu Komitetas parengė ir užregistravo Seimo nutarimo projektą Nr. XIIP-3896 „Dėl kreipimosi į Lietuvos Respublikos Konstitucinį Teismą su prašymu išaiškinti Lietuvos Respublikos konstitucinio teismo 2006 m. sausio 26 d. nutarimo „Dėl Lietuvos Respublikos peticijų įstatymo 10 straipsnio 1 dalies 2 punkto, 10 straipsnio 4 dalies ir 16 straipsnio atitikties Lietuvos Respublikos Konstitucijai“ nuostatas“. Gruodžio 22 d. Seimas po pateikimo šiam nutarimo projektui pritarė.
2014 m. Komisija taip pat gavo 219 skundų, prašymų, pasiūlymų, raštų ar laiškų. Į juos visus buvo atsakyta ir buvo parengti 475 raštai, atsakymai į pareiškimus, skundus, prašymus, kreipimusis ar peticijas. 
Nors Peticijų įstatyme yra aiškiai nurodyta, kad Komisija nenagrinėja skundų, pareiškimų ir pasiūlymų, į visus laiškus buvo atsakyta ir paaiškinta arba jie buvo persiųsti kitoms institucijoms, kurių kompetencijai priklauso spręsti laiškuose išdėstytas problemas. 
Komisijai taip pat dažnai skambino piliečiai, prašydami paaiškinti Peticijų įstatymo nuostatas, pasiteirauti vienu ar kitu klausimu.  
Nagrinėjant peticijas, į posėdžius, vadovaujantis Peticijų įstatymo 5 straipsniu, visada yra kviečiami pareiškėjai. Dažniausiai jie atvyksta ir aktyviai dalyvauja posėdžiuose. 
Nagrinėjant peticijoje pateiktus pasiūlymus, konsultuodami, teikdami išvadas, savo nuomones bei kitą medžiagą, Komisijai labai geranoriškai talkina kai kurie Seimo komitetai, Seimo kanceliarijos Teisės departamentas, ministerijos, kai kurie ekspertai ir konsultantai. Peticijų įstatymo 6 straipsnio 2 dalis nustato, kad vykdydamos Peticijų įstatymo nustatytas funkcijas, peticijų komisijos turi teisę pasitelkti specialistų (ekspertų), kreiptis į valstybės institucijas, mokslo bei studijų institucijas, švietimo įstaigas su prašymu pateikti išvadas ir kitokią reikiamą medžiagą, pakviesti į savo posėdžius valstybės institucijų, išskyrus teismų, atstovus iš anksto su jais suderintu laiku ir išklausyti jų informaciją. 

